### Beslutning

Godkendt.

### Sagsfremstilling

## Resume og sagens baggrund

Hvidebæk Fjernvarmeforsyning har ved mail af 28. april 2022 anmodet Kalundborg Kommune om et samtykke til optagelse af lån, da bestyrelsen ikke har bemyndigelse til at optage lån uden samtlige andelshaveres samtykke. Da Kalundborg Kommune ejer 51 andele skal vi give et samtykke til optagelse af lånet.

Sagen vedrører den kommunegaranti for lån på 3.500.000 kr., som Hvidebæk Fjernvarmeforsyning har ansøgt om den 9. december 2021. Lånet er til finansiering af udskiftning af samtlige fjernvarmemålere hos forbrugerne. Kommunalbestyrelsen har behandlet og godkendt garantien den 30. marts 2022.

Borgmesteren har den 2. maj 2022 givet samtykke til optagelse af lån med henvisning til styrelseslovens § 31 stk. 1, hvorefter borgmesteren skal orientere Kommunalbestyrelsen herom på førstkommende møde.

## Indstillinger

Direktøren indstiller, at borgmesterens orientering tages til efterretning.

## Behandling

Økonomiudvalget, Kommunalbestyrelsen

## Sagsfremstilling

Kommunalbestyrelsen godkendte på sit møde den 30. marts 2022 en garanti for lånet på 3.500.000 kr. og bestyrelsen i Hvidebæk Fjernvarmeforsyning har ligeledes godkendt låneoptagelsen. Nærværende anmodning vedrører et samtykke til optagelse af lånet, da Rasmus Holm oplyser krav om, at samtlige andelshavere skal give samtykke til optagelse af lånet. Kalundborg Kommune ejer 51 andele og skal derfor give samtykke til lånet.

Ved anmodning om samtykket, påpeger Rasmus Holm en uoverensstemmelse mellem vedtægterne i Hvidebæk Fjernvarmeforsyning og den daglige praksis, idet der fremgår af vedtægternes § 7.1, at ”Beslutning om optagelse af lån, samt køb, salg eller pantsætning af ejendom kræver samtlige andelshaveres samtykke”. Hvidebæk Fjernvarmeforsyning vil snarest foreslå en ændring i vedtægterne, så det fremover er bestyrelsen i enighed der beslutter at optage lån.

## Økonomiske konsekvenser

Garantien får kun bevillingsmæssige konsekvenser for kommunen, såfremt Hvidebæk Fjernvarmeforsyning ikke er i stand til at betale lånet. Garantien påvirker ikke den kommunale låneramme.

### Sagens forløb

18-05-2022 Økonomiudvalget
Anbefales.